Vlado Horvat

**Vlado Horvat** (Vukovar, 1930.), hrvatski povjesničar i muzeolog.

## Biografija
Vlado Horvat rodio se u Vukovaru 1930. godine u obrtničkoj obitelji. Osnovnu školu i gimnaziju završio je u rodnome gradu. Na Filozofskom fakultetu u Zagrebu 1954. godine diplomirao je povijest. Kratko vrijeme radio je kao profesor vukovarske gimnazije (1956.-1961.) gdje je ubrzo postao direktorom i tu ostaje od 1961. do 1964. godine. Zatim je bio profesor Pedagoške akademije u Osijeku, na kojoj je predavao povijest (1964.-1966.) a 1966. godine na inicijativu dr. Antuna Bauera došao je u Gradski muzej Vukovar. Od 1971. do 1979. godine obnašao je dužnost direktora Gradskog muzeja Vukovar. Magistarski rad na Prirodoslovno-matematičkom fakultetu u Zagrebu, na studiju informatike, bibliotekarstva, arhivistike i muzeologije, obranio je 1969. godine te dobio prvu titulu magistra muzeologije u zemlji obranivši rad Muzeološki prikaz turskog razdoblja za područje Zavičajnog muzeja u Vukovaru. Nakon stjecanja zvanja višeg kustosa 1978. godine stekao je i zvanje muzejskog savjetnika. Godine 1978. jedan je od inicijatora za osnivanje Ružičkinih dana. 1982. godine doktorirao na Filozofskom fakultetu Univerze "Edvard Kardelj" u Ljubljani s temom *Mreža muzeja Slavonije i Baranje* te postao prvi doktor muzeologije u bivšoj Jugoslaviji. U zvanje višega znanstvenog suradnika izabran je 1985. godine a od 1986. do 1991. godine bio je savjetnik za znanost u Gospodarskoj komori Slavonije i Baranje u Osijeku.

Autor je brojnih stručnih radova s povijesnom i muzejskom tematikom, glavni i odgovorni urednik mnogih knjiga i publikacija, autor dviju monografija, autor tadašnjih koncepcija stalnih postava u Muzeju grada Iloka i Gradskom muzeju Vukovar te autor koncepcija povremenih izložaba i pratećih kataloga.

U mirovinu je otišao 1992. godine a i dalje se bavi poviješću vukovarskog kraja.

## Djela
Važnija djela:
* *Život i revolucionarni rad Stjepana Supanca*, Historijski institut Slavonije, Slavonski Brod,1965.
* *Borbe u Vukovaru 8. i 9. prosinca 1944. godine, Historijski institut Slavonije, Slavonski Brod, 1966. 
* *Upoznajte Vukovar*, Gradski muzej Vukovar, Vukovar, 1973.
* *100 godina vatrogastva u Vukovaru*, Dobrovoljno vatrogasno društvo, Vukovar, 1975.
* *Gimnazija u Vukovaru: spomenica u povodu 100-te obljetnice osnivanja školske godine 1891/92.*, Povjereništvo općine Vukovar, Zagreb, 1992. 
* *Vukovar: glavni grad županije Vukovarsko-srijemske u Republici Hrvatskoj*, Povjereništvo vlade Republike Hrvatske za Općinu Vukovar u zagrebu, Zagreb, 1993. (suautori [[Josip Jurčević]] i [[Matija Salaj]])
* *Grad Ilok: Bapska, Mohovo, Šarengrad, Gradsko poglavarstvo Ilok, Zagreb, 1994.
* *Bogdanovci: svjedočanstvo o opstojnosti vjekovnog hrvatskog naselja*, Gradski muzej Vukovar, Zagreb, 1998. 
**Hrvatsko kulturno umjetničko društvo "Dunav" Vukovar u progonstvu*, HKUD Dunav, Vukovar, 1999.  
* *Deset godina nade i boli: 1991.-2001.*, Savez udruga obitelji zatočenih i nestalih hrvatskih branitelja, Zagreb, 2001.
* *Obrt i trgovina u Vukovaru*, Gradski muzej Vukovar-Udruženje obrtnika Vukovar, Zagreb, 2003.
* *130 godina vatrogastva u Vukovaru: spomenica prigodom obljetnice Dobrovoljnog vatrogasnog društva Vukovar*, Gradski muzej Vukovar-Dobrovoljno vatrogasno društvo, Vukovar, 2005.
* *Vukovarska društva*, Gradski muzej Vukovar, Vukovar, 2007.

Spisak ostalih djela na stranicama Muzejskog dokumentacijskog centra.

## Nagrade
* Odlikovan je Redom Danice hrvatske s likom Marka Marulića.
* 2009.: Nagrada Grada Vukovara za životno djelo.

## Izvori

## Vanjske veze
* dr. sc. Vlado Horvat, povjesničar i muzeolog: Grad smo još od srednjega vijeka, Vukovarske novine, 30. travnja 2010., broj 455., str. 9.